Robert Niță și Cristi Coste au aflat în exclusivitate pentru FANATIK că ținta lui Gigi Becali pentru postul de atacant este Alex Pop de la Oțelul Galați. Andrei Vochin îl cunoaște pe jucătorul născut în Argentina de la loturile de juniori ale echipei naționale și a oferit o scurtă descriere despre acesta.
Alex Pop, ținta lui Gigi Becali de la Oțelul Galați, este cotat la 1.2 milioane de euro pe Transfermarkt. Atacantul are 24 de ani, a fost născut în capitala Argentinei și ar putea să devină un component important la FCSB din sezonul următor.
Andrei Vochin a discutat despre jucătorul antrenat de Dorinel Munteanu și l-a analizat. Oficialul FRF a oferit mai multe detalii despre Alex Pop și crede că poate să aibă evoluții bune în tricoul campioanei.
“Eu îl cunosc pe Alex Pop. A fost un component al loturilor naționale. Este un jucător de 2000, născut la Buenos Aires, pentru că părinții lui lucrau acolo atunci. A făcut primii pași în fotbal la U Cluj. Apoi a fost la Viitorul, de acolo a ajuns și la loturile naționale.
Este un jucător cu calitate, care mi se pare peste media de inteligență a celor care pricep jocul. La echipa națională avea o problemă. Deși își crea ocazii, nu reușea să marcheze, însă la Viitorul reușea acest lucru. Calitatea de marcator l-a ajutat să marcheze și a fost golgheter în Liga 2, la Unirea Dej.
Când a fost transferat la Oțelul nu credeam că o să aibă saltul acesta care o să se vadă și în cifre. Dar l-a avut. Dacă mă întrebi acum, nu sunt convins că el poate să fie acel vârf de atac determinant pentru FCSB. Să muște din golurile lui Coman și ale lui Olaru și să se impună acolo”, a declarat Andrei Vochin la FANATIK SUPERLIGA.
Andrei Vochin a descris puțin stilul de atacant pe care îl are Alex Pop și susține că fotbalistul de la Oțelul Galați are o inteligență fotbalistică foarte bună. Pe lângă acest lucru, analistul FANATIK este de părere că la FCSB ar putea fi o soluție și Daniel Popa de la U Cluj.
“Alex Pop face surprize în continuare. Ar fi o surpriză foarte plăcută pentru mine să înceapă să marcheze multe goluri la FCSB. Asta în condițiile în care va fi transferat. E număr 9, dar nu e genul Compagno. Este un număr 9 mai spre Rooney sau Kane. Are o mobilitate mult mai mare.
Îmi place inteligența pe care o arată în joc. Probabil că de aceea marchează. Ar fi un transfer interesant. E un jucător în targetul FCSB-ului, un jucător de 24 de ani.
Când s-a discutat aseară, credeam că este vorba despre Popa de la U Cluj. E un atacant mai versat, cu mai multă experiență în Liga 1. Popa a marcat la toate echipele pe la care a fost în Liga 1″, a mai spus analistul la FANATIK SUPERLIGA CU HORIA IVANOVICI.